Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10,105/10, 90/11, 16/12 , 86/12, 94/13, 152/14) i članka 26. I 162. Statuta Osnovne škole Petra Hektorovića Stari Grad (u daljem tekstu: Škola), nakon provedene rasprave na Učiteljskom vijeću, Vijeću roditelja I Vijeću učenika, Školski odbor na sjednici održanoj 14. ožujka 2017.donio je :

ODLUKU O

**K U Ć N O M R E D U**

***OPĆE ODREDBE***

Članak 1.

Kućnim redom Osnovne škole Petra Hektorovića Stari Grad ( u daljnjem tekstu : Škola) uređuju se:

1. Pravila i obveze ponašanja za vrijeme boravka u Školi
2. Radno vrijeme
3. Prava i obveze učenika
4. Organiziranje i provedba dežurstava
5. Postupanje prema imovini Škole
6. Postupanje u slučaju povrede Kućnog reda

Članak 2.

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje odnosno skrbnike.

Članak 3.

Odredbe ovog Kućnog reda glede rodne pripadnosti neutralne su i odnose se na osobe

oba spola.

***PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE***

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

U prostoru Škole zabranjeno je:

* pušenje
* pisanje po zidovima i inventaru Škole
* bacanje izvan koševa za otpatke papira , žvakaćih guma i sl.
* nošenje oružja
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću i sve vrste kartanja
* unošenje tiskovina nepoćudnog sadržaja
* prodaja i promidžba svih proizvoda koji nisu u skladu s ciljevima odgoja i obrazovanja
* svi oblici psihičkog i fizičkog nasilja i drugi oblici neprimjerenog ponašanja

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja .

Članak 6.

U svrhu sigurnosti učenika, radnika i ostalih osoba organizirana su dežurstva učitelja, kako u prizemlju tako i na prvom katu škole. Učitelji su cijelo vrijeme s učenicima u vrijeme nastave, a tijekom velikog i malih odmora jedan od troje dežurnih učitelja je i ispred škole po navedenom rasporedu. Po potrebi može se postaviti i kamera koja bi pokrivala ulaze u Školu te hodnik u prizemlju.

Članak 7.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

***RADNO VRIJEME***

Članak 8.

Radno vrijeme Škole je od 7,00 do 15,00 sati.

Članak 9.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj u skladu s važećim propisima.

Članak 10.

Roditelji mogu razgovarati s učiteljima Škole u dane primanja roditelja od strane razrednika kao i prema rasporedu primanja svakog predmetnog nastavnika ponaosob prema rasporedu informacija o kojemu roditelji moraju biti obaviješteni na roditeljskim sastancima te putem web stranice Škole.

***PRAVA I OBVEZE UČENIKA***

Članak 11.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 5 minuta prije početka nastave, a napustiti Školu najkasnije 15 minuta nakon završetka školskih obveza.

Članak 12.

Učenik je dužan:

- kulturno se ponašati za vrijeme boravka u Školi i izvan nje

- održavati čiste i uredne prostore Škole

- dolaziti uredan u Školu i paziti na primjereno odijevanje, što podrazumijeva

- da ne dolazi odjeven/a u kratke hlače (bermude se ne smatraju kratkim hlačama)

- da ne dolazi odjeven/a u hlače sa izrazito spuštenim strukom ( koje ne pokrivaju   
 intimno rublje u potpunosti)

- da ne dolazi odjeven/a u poderane hlače i majice kao dio garderobe s dizajniranim   
 otvorima

-da ne dolazi odjeven/a u majicu ili košulju s tankim naramenicama ili dubljeg vratnog  
 izreza

-da ne dolazi odjeven/a u majicu/košulju s većim izrezima oko ruke,

-da ne dolazi odjeven/a u majicu/košulju dužine iznad struka,

-da ne dolazi odjevena u suknju iznad 10 cm od koljena,

-da ne dolazi odjevena u majicu/košulju prozirne/rupičaste  strukture

-ukoliko je obuven/a u tenisice, iste ne smiju biti razvezanih vezica.

-da ne dolazi obuven/a u japanke

-da ne dolazi naglašeno našminkanog lica ( ne smiju se koristiti  tuševi, sjenila intenzivnih boja, jarka rumenila ili ruževi)

-da ne upotrebljava lak na noktima (ruku i nogu) intenzivnih boja

-da ne koristi neprirodne boje za kosu ( jarko crvena, zelena, modra, ljubičasta…)

- nakon dolaska u Školu odjevne predmete i osobne stvari odložiti na mjesto određeno   
 za tu namjenu.

- mirno ući u učionicu najmanje pet minuta prije početka nastave i pripremiti se za rad

- pratiti nastavu i ostale oblike neposrednog odgojno obrazovnog rada te savjesno i   
 odgovorno izvršavati sve obveze.

- pristojno se odnositi prema učiteljima i drugim radnicima Škole te ostalim učenicima

- savjesno se odnositi prema imovini Škole.

Članak 13.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje predmetnog nastavnika i razrednika.

U kabinet učenici ulaze zajedno s učiteljem.

Članak 14.

Učenici koji su zakasnili na nastavu, trebaju tiho ući u učionicu i ispričati se učitelju.

Članak 15.

Tijekom nastave učenici ne smiju razgovarati, šaptati, dovikivati se , prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao dužan je ustati.

**Članak 16.**

Tijekom boravka u Školi, tijekom nastave, učenicima i nastavnicima nije dopušteno korištenje mobilnih telefona i drugih tehničkih uređaja za ko­munikaciju.

Radi neometanog odvijanja nastave mobilni telefoni i drugi tehnički uređaji moraju biti isključeni i spremljeni u učeničku torbu.

Iznimno, i u hitnim slučajevima, uz odobrenje učitelja, stručnog suradnika ili ravnatelja Škole, učenik može kori­stiti mobilni telefon ili drugi tehnički uređaj za komunikaciju.

**Članak** 17.

U prostorima Škole učenicima i nastavnicima nije dopušteno korištenje mobilnih telefona ili drugih tehničkih uređaja u svrhu neovlaštenog:

––audiosnimanja,

––videosnimanja,

––fotografiranja.

Od odredbi stavka 1. ovog članka izuzeti su učenici koji navedene radnje obavljaju tijekom nastave i drugih od­gojno-obrazovnih sadržaja, pod stručnim vodstvom učitelja.

Svako neovlašteno snimanje i fotografiranje predstavlja teže kršenje ovog Kućnog reda te važećih zakona Republi­ke Hrvatske. U slučaju kršenja odredbi članka 16. i 17. Kućnog reda, učitelj, razrednik, stručni suradnik ili zaposlenik Škole imaju pravo privremeno zadržati mobilni telefon ili drugi tehnički uređaj do dolaska roditelja/skrbnika učenika. Razrednik je obvezan o poduzetoj radnji u najkraćem mogućem roku obavijestiti roditelja/skrbnika te ga pozvati da preuzme mobilni telefon ili drugi tehnički uređaj.

Mobilni telefon ili drugi tehnički uređaj do dolaska roditelja pohranjuje se kod dežurnog učitelja, razrednika ili pri stručnoj službi Škole.

Razrednik, prilikom razgovora s roditeljima/skrbnicima, upozorava na kršenje ovog Pravilnika i moguće poslje­dice koje iz toga proizlaze.

Članak 18.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

U slučaju neprimjerenog ponašanja učenika treba uputiti pedagoškoj službi.

Članak 19.

Za dopuštenje za odlazak iz Škole zbog bolesti, povrede ili drugog opravdanog razloga učenik se treba obratiti učitelju (predmetnom), razredniku, ravnatelju ili stručnom suradniku koji prije odlaska treba obavijestiti učenikova roditelja.

Članak 20.

Učenici ne smiju bez dopuštenja ulaziti u zbornicu, ured ravnatelja i tajnika.

Članak 21.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15+5/ 20 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole.

Članak 22.

Kod napuštanja učionice učenici i radnici moraju ponijeti svoje stvari.

Škola nije odgovorna za nestanak stvari veće vrijednosti, kao i veće količine novca, a koje nije potrebno donositi u školu, odnosno ne služe za potrebe nastave.

Članak 23.

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju učitelja o nađenim predmetima (knjigama, bilježnicama, , odjeći i sl. )
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara škole
* za vrijeme odmora provjetravaju učionicu
* svakog učenika koji se ne pridržava reda, ovlašteni su prijaviti dežurnom učitelju.

***DEŽURSTVA***

Članak 24.

U Školi za vrijeme rada dežuraju radnici Škole – jedan učitelj u prizemlju/ i dva učitelja na prvom katu.

Raspored dežurstva radnika utvrđuje se na način koji odredi ravnatelj. Raspored dežurstava objavljuje se na oglasnoj ploči Škole.

Dežurna osoba vodi knjigu dežurstva.

Članak 25.

Dežurna osoba:

* odobrava ulazak u Školu roditeljima, skrbnicma i drugim osobama

- obavlja i druge poslove vezane uz dežurstvo

Članak 26.

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći , vatrogasaca, i Državne uprave za zaštitu i spašavanje.

***POSTUPANJE PREMA IMOVINI***

Članak 27.

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika , a učitelji ravnatelja .

Članak 28.

Učitelji su Dnevnike rada i Imenike učenika obvezni nositi sa sobom na nastavu i druge oblike odgojno-obrazov­nog rada.

Učenicima nije dopušteno nošenje Dnevnika rada i Imenika učenika.

Dnevnike rada i Imenike učenika nije dopušteno bez nadzora ostavljati u učionicama i drugim prostorima Škole.

Nakon završenog nastavnog sata Dnevnik rada i Imenik učenika učitelj je obvezan odložiti u za to određeni dio ormara u zbornici.

Nakon završene smjene svi Dnevnici rada i Imenici učenika trebaju biti smješteni u ormar u zbornici, što provje­rava dežurni učitelj.

Nije dopušteno iznošenje Dnevnika rada i Imenika učenika izvan Škole ni ostale školske dokumentacije izvan škole.

Članak 29.

Učenici i radnici Škole trebaju pronađene stvari, za koje nije utvrđeno kome pripadaju, predati dežurnom učitelju ili spremačici koji ih do pronalaženja vlasnika privremeno odlaže na određeno mjesto u Školi .

Članak 30.

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 31.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

Članak 32.

Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene .

Knjige posuđene u knjižnici učenik je obvezan čuvati i neoštećene pravodobno vratiti.

Članak 33.

Učenici su odgovorni za štetu koju učine na imovini Škole prema općim propisima obveznog prava.

Članak 34.

Radnici Škole za štetu odgovaraju prema općim propisima obveznog prava te propisima radnog zakonodavstva.

***POVREDE KUĆNOG REDA***

Članak 35.

U Školi su zabranjeni svi oblici fizičkog i psihičkog nasilja, iskazivanja neprijateljstva i svakog drugog oblika neprimjerenog ponašanja.

Članak 36.

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

Članak 37.

Svaki učenik, učitelj ili druga osoba koja uoči neko od nedozvoljenih ponašanja iz članaka 35. i 36. ovog Kućnog reda obvezna je o tome izvijestiti dežurnog učitelja odnosno ravnatelja .

Dežurni učitelj odnosno ravnatelj upozorit će osobu koja je počinila neko od nedozvoljenih ponašanja iz članaka 35. i 36. ovog Kućnog reda da prestane s nedozvoljenim ponašanjem jer će u suprotnom biti udaljena iz prostora Škole dobrovoljno ili putem nadležnog policijskog službenika.

Članak 38.

Postupanje prema odredbama ovog Kućnog reda sastavni je dio radnih obveza radnika i učenika Škole.

Članak 39.

Postupanje radnika suprotno odredbama ovoga Kućnog reda smatra se povredom radne obveze.

Članak 40.

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

Članak 41.

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

Članak 42.

Stupanjem na snagu ove Odluke prestaje važiti Odluka o kućnom redu od 11. 03. 2009. godine. Klasa: 003-/05/01-09/01; Ur.broj: 2128-26-01-09/5

PRIJELAZNE I ZAVRŠNE ODREDBE

Članak 43.

Ova odluka o Kućnom redu stupa na snagu danom objave na oglasnoj ploči Škole.

Predsjednik/ica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 (Marija Bogdan)

Ova Odluka o kućnom redu objavljena je na oglasnoj ploči Škole 15. ožujka 2017. godine.  
Ova odluka stupa na snagu 15. ožujka 2017. godine.

Klasa: 003-10/01-17/01  
Ur.br: 2528-26-01-17/1

Stari Grad, 15. 03. 2017.

Ravnateljica:

Jasminka Pakušić, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_